Litauere stoppet med bilen full av bleier
Det er et kjent problem at røyk og alkohol smugles inn i Norge for å selges på svartebørsen. Noe helt annet er smugling av bleier ut av landet. - Vi var på ordinær kontroll på grensa til Sverige ved Storlien i forrige uke. En litausk bil kjørte på grønt og hadde bilen stappfull av bleier, sier Bjørn Sørli, kontorsjef i Tollregion Midt-Norge, til VG Nett. Bleiene, som var handlet lovlig, hadde en verdi av cirka 44.000 kroner og de to kunne fremlegge kvitteringer som bevis på kjøpet, skriver Adresseavisen. - Vi har fått vite at det finnes folk som reiser rundt og handler store mengder bleier. Prisen er mye høyere i hjemlandet, og selges der med god fortjeneste, sier Sørli.Han opplyser at bleieeksporten kunne blitt gjort lovlig hvis de hadde deklarert varene før utførsel. - Alt over 5.000 kroner skal deklareres. De vil bli bøtelagt i Sverige for ulovlig innførsel og varene er beslaglagt. Mennene ble også stoppet i forrige uke da de var på vei inn i Norge. - De kom inn i landet med tom bil og neste dag kjørte de ut igjen med bilen stappfull av bleier, så vi tror ikke det er første gang de gjør dette, sier Sørli. Mens en pakke bleier kan koste ned mot 20 kroner her, kan de selges i Litauen for rundt 100 kroner. - Vanligvis er prisnivået i Norge høyere, men butikkene kjører lokketilbud for å få inn kunder. Det er tydeligvis at de har holdt på en stund, men vi har ikke noe grunnlag for å si at det er en bleiemafia. Det er første gang vi er borte i dette, sier Sørli.De litauiske mennene har storhandlet bleier i blant annet Coop-kjedens butikker. - Dette er et problem for noen butikker, uavhengig av kjede, som ligger langs grensen. Det er vanskelig å bestille riktig antall, siden de kommer plutselig og kjøper alt. Da har vi ikke bleier igjen til våre faste kunder, sier Kristin Paus, pressesjef i Coop, til VG Nett. Kjedens medlemmer får rabatt på bleier, og de litauiske kundene skal ha skaffet seg medlemskort. - Vi har sendt ut hyllemerking hvor det står at vi begrenser salget til kundene. Disse kan butikkene velge å bruke. Bleier er veldig billige i Norge, og prisen har holdt seg lave siden «bleiekrigen» for noen år siden. Dette er en motsatt harryhandel, sier Paus. Kilder: VG Nett/NTB/Tollvesenet
To litauere er tatt for å ha forsøkt å smugle et større parti barnebleier ut av landet.